khistorydata/jeongjo-sjw-relations huggingface dataset:
정조 9년 · 강
勘放時囚柳焵。
정조 9년 · 목
義禁府啓言。鍾城前府使柳焵原情。泛稱遲晩。所當請刑。曾經侍從。請除刑議處。允之。敎以。依同罪他囚例。照律勘放。
정조 9년 · 강
大司憲洪檢陳疏懲討。賜批。
정조 9년 · 목
批以。所陳已諭於諸批。卿其勿辭行公。
정조 9년 · 강
判尹趙㻐陳疏乞遞。賜例批。
정조 9년 · 강
慶尙監司李亨逵陳疏乞遞。賜批。
정조 9년 · 목
疏略曰。臣病情始似表氣。終成內傷。步履麻痺。神識迷茫。宜被矜念。早賜遞改。以圖公私之幸。伏乞亟賜鐫改。俾安微分。批以。如已向差。竢間辭朝。
정조 9년 · 강
放充軍罪人安三福等。
정조 9년 · 목
敎曰。南陽府充軍罪人安三福。水原府充軍罪人。金太得竝放送
정조 9년 · 목
以宋益中爲掌令。鄭在信爲校理。李顯靖爲副修撰。李殷福爲仁同府使。
정조 9년 · 강
景慕宮胎封標石。以　景慕宮書之。命禁標加百步。守護軍加六名。
정조 9년 · 목
領議政徐命善啓言。　景慕宮胎峰加封吉日。禮曹才已啓下。觀象監提調當趁期出去。而有稟定後擧行者。胎室標石前面書式。　列聖朝加封在於御極後。則前面書以　主上殿下胎室。若在於追封時。則書以　廟號大王胎室。後面則以年號幾年月日書塡。今番則前面何以書塡乎。敎以。以　景慕宮胎室書之。又啓言。書標官。例以承文正字差送。而再昨年。有從事官兼行之命。今番則無從事官。令本監提調請兼行。從之。又啓言。奏時官。曾有本監監役兼行之例。今番亦令監役率禁漏員役下去。請以除廚傳之弊。從之。又啓言。　胎峰禁標。以二百步爲限。而加封後則例加百步。守護軍元定二名。加封後則例加六名。今亦請依此分付於該道道臣處。從之。
정조 9년 · 강
命定配罪人沈頤之中道付處。
정조 9년 · 목
領議政徐命善啓言。沈頤之事。聖明洞燭無餘。處分極其嚴截。而李魯春疏出後。擧世含默之時。頤之一箚。雖近塞責。亦足開眼。而畢竟跳踉慫惥之類。無所抵罪。頤之則獨被行遣。以言獲罪者。是非混淆之慮。此亦不可不軫念。愚見則定配罪人沈頤之。特命放宥。庶可爲明示好惡之一端。故敢達矣。敎以。旣云攻之。攻者被竄。外面似有混同之嫌。以中道付處。律名減等。
정조 9년 · 강
命嶺伯李亨逵使之從速辭朝。
정조 9년 · 목
領議政徐命善啓言。嶺藩差代。今已經歲。而尙無赴任之期。夫馬留滯。已屬可悶。春巡愆時。亦所當念。新監司李亨逵。雖未知病勢之果如何。而再疏承批之後。不可一向稽謝。令政院催促。使之從速辭朝何如。允之。
정조 9년 · 강
命通編校正後。就議大臣證正。
정조 9년 · 목
禮曹判書鄭昌順啓言。大典通編。今方校正。校正畢後。卽當入刊。增補諸條。或有不可不更爲商量處。每每入侍稟定。亦似難便。使郎廳就議大臣。請證正之地。從之。敎以。纂修之後。校正最緊。卿仍差校正堂上。與郎廳李家煥。着意句管。又啓言。纂輯郎廳李家煥。自鄕上來。方始校正之役而無論公廨私處。當就靜僻處始役。下人及策應凡節。自兵戶曹。從略擧行。從之。
정조 9년 · 강
命總戎廳支放及軍需拮据。後日登對稟定。
정조 9년 · 목
總戎使李昌運啓言。本廳將士支放及軍需凡百。專靠於屯穀與餉耗。而一自壬癸兩年停退後。幾縮三四朔放下之需。又於昨年別試射賞格。與勅行時各樣公費之別下者。殆過數千餘兩。故以應捧。較諸應下。則實無半年繼用之望。無他財力。拮据沒策。且因地部經費之不足。本廳餉米三千石。又爲貸去。來頭耗條之減縮。誠爲本廳難支之端。而目下經用。萬萬罔措。第有一條可救之道。戶曹句管關西太。耗上生耗。洽過十餘萬石云。此與小米大有異焉。就於此太中限二萬石劃給。則自臣廳從便拮据作米三千石。以充戶曹貸餉米之代。以其餘者。俾補支放不足者經費之資。則在軍餉。少除縮耗之患。在軍政。庶爲支保之望。請下詢大臣處之。予詢大臣。領議政徐命善曰。關西太之請得。未曾見之。無乃有掣礙之端而然耶。且其句管於何處。留儲之幾許。未及詳考。雖或區劃。有難臆對矣。予詢戶判。戶判鄭一祥曰。臣未知裏面矣。命善曰。令總戎使。出與戶判相議。後日登對。更爲稟處似好。從之。
정조 9년 · 강
罷鶴林君焴職。
정조 9년 · 목
領議政徐命善啓言。宗臣違牌。前所罕見。而鶴林君焴。乃於齋室特點之下。忽然違牌。雖未知病故之如何。而有駭聽聞。不可無警。請罷職。從之。
정조 9년 · 강
行召對于誠正閣。仍召見禮曹判書鄭昌順。承旨李兢淵。玉堂洪文泳。閣臣尹行任。假注書金孝建。記事官金鳳顯車亨衢。
정조 9년 · 목
講朱子封事。○敎曰。奉審禮堂入侍。昌順曰。臣承命往　永禧殿奉審。第一室屛風如太大豆大處。殆至數十處。此則不可不急速改備矣。第二室屛風如黍米大彔豆大處有八處。雖不大段。第一室屛風旣定改排。則同時改備似好矣。予曰。然則可以趁卽改排。而事面重大。難以卒定。酌獻禮時。親自奉審後改備好矣。
정조 9년 · 강
命在外及未肅拜玉堂竝許遞。前望入之。
정조 9년 · 강
遣承旨詣　永禧殿。奉審摘奸。
정조 9년 · 강
遞承旨李兢淵。以李謙彬代之。
정조 9년 · 목
敎曰。同副承旨許遞。前望單子入之。
정조 9년 · 강
以吳載徵爲坡州牧使。
정조 9년 · 목
敎曰。坡州牧使之代。口傳差出。待下批。明日辭朝。
정조 9년 · 강
御誠正閣。行晝講。知經筵吳載純。特進官李敬懋承旨洪秀輔。玉堂李敬一。姜★(亻+寅)。假注書金孝建。記注官金健修金鳳顯。宗臣西淸君煋。武臣李漢★(亻+寅)。
정조 9년 · 목
講孟子。○予曰。校正堂郞入侍。校正堂上鄭昌順。郎廳李家煥進伏。予曰。校正之役。已定頭緖否。昌順曰。始役不久。姑未就緖矣。予曰。册子持來乎。昌順曰。吏兵典。姑未釐正。刑戶典。謹玆持來矣。命進之。親閱良久。下敎曰。雖以戶典觀之。有闕漏處。有支繁處。更爲參酌增刪。至若刑典。關係不少。法之輕重。人之死生。立辨於一字一言之間。尤當審愼。就此條件中。有三兄弟殺人。而兄弟互相推諉。故有減死定配之律。若以此定例。則三兄弟者。故爲殺人。而互相推諉。其可減律乎。此蓋其時適有三兄弟人。意外殺人。兄弟爭死。故義而減死之事。而因爲定式。此等處。不可不量宜而刪削矣。昌順曰。果如聖敎。此等條件甚多。而自下難以任意增減。故與郎廳相議。一番經稟後。正書伏計矣。至禁正妻囚禁條。予曰。此一節。　先朝屢下飭敎。嚴禁各司。此槪出於曲軫民隱之聖意。而法司旣不得囚禁正妻。故或以母代子云。正妻則不得囚禁。以母替囚者。豈可成說乎。此意添入條件。竝與母妻不得囚禁之意懸註。至鞫囚雖命加刑。準次前直招則停刑條。予曰。親鞫則刑訊之際。若果承款。則雖不準次。卽爲停刑。而至若推鞫庭鞫。則雖一杖承款。必也準次而止。自是不易之規。故年前以雖未準次。承款卽止。或有可問之端。而至有徑斃之憲者。停刑草記事。有所傳敎。此一節。亦爲添錄可也。因敎曰。今不可卒次釐正。打點處。郎廳往議大臣後。更爲稟定。務從審悉。無至濫誤矣。
정조 9년 · 강
命尹行任還付翰林。
정조 9년 · 목
敎曰。注書尹行任。口傳還付翰林。
정조 9년 · 강
命前修撰趙濟魯等敍用。
정조 9년 · 목
左副承旨趙興鎭啓言。同罪未敍之人。隨卽提稟事。曾有定式矣。前修撰李東稷趙濟魯。前校理姜忱。俱是同罪之人。而李東稷旣已蒙敍。敢達矣。敎以。敍用。
정조 9년 · 강
拿處吏曹正郞曺允大。
정조 9년 · 목
敎曰。昨年因嶺儒疏請。故大司憲李瀣贈諡事。特命許諡。宣諡日。使之致祭於先正文純公李滉。予意蓋欲賜諡賜祭。竝設於同日。近聞承宣言。祭文有親撰之命。主家因此不得延諡云。故俄以撰寘之祭文。使卽正書。仍令從近賜祭矣。續聞知申言。宣諡則已於歲前爲之。惟致祭尙未擧行云。俄下傳敎勿施。先正家致祭。擇日擧行。當初旣有賜諡賜祭同日爲之之命。則辭朝之時。初無一言警欬於承宣者。吏郞事極甚儱侗。吏曹正郞曺允大。令該府拿問處之。
정조 9년 · 강
命進御人蔘養胃湯一貼。依前方煎入。榻敎也。
정조 9년 · 강
命坡州牧使柳誼拿問處之。該道伯從重推考。
정조 9년 · 목
義禁府啓言。延曙前察訪姜鳳瑞更招。其所納供。一如前招。終始漫漶。究厥情狀。極爲痛駭。請刑推。敎以。姜鳳瑞。卽絕域孤蹤也。朝家不識其何狀。而近因與坡州牧較挈事。觀其擧措。聽其供招。彼則極意凌蹯。渠無挫焉。彼雖隨殿威喝。渠不畏。一招再招。依舊倔强。人固未易知云者。政謂此囚。蓋其本事査實。元非難事。而特敎行査之下。査啓太沒頭緖。寧有如許訟體。雖非柳誼之自來執拗。旣與郵官爭詰。則必有多少餙怒逞憤之擧。然於査問之際。初無一言半辭之顧藉郵官。而甚至邑吏驛屬之粧撰納招者。亦不加一箠楚。郵官雖卑。亦是命吏。不可寘人於黯昧之科。且以廉隅言之。出自邇列。義難晏然。坡州牧使柳誼。令該府拿問處之。該道伯從重推考。此啓本勿施。
정조 9년 · 강
江華留守嚴璹陳疏往省先瓏。賜批許之。
정조 9년 · 강
知義禁趙時偉疏辭新資。賜例批。
정조 9년 · 강
持平李萬膺疏陳五條陳勉。賜批。
정조 9년 · 목
疏略曰。臣跧伏草野。望絕榮道。臺端一步。理宜自盡。柏府除命。榮動閭里。竭蹶登途。準擬邇天階而覲耿光。行未半程。風眩之症。挾感闖發。飮啖專却。無望擔舁前進。玆從縣道。冒萬死。仰暴情私。鐫臣職名。因治臣逋慢之罪。以肅朝綱。以安私分焉。臣旣不能承命晉對。以郊一日之責。則不避僭妄。略陳所懷。其目有五。一曰勉聖學。二曰敎儲嗣。三曰革科弊。四曰蠲舊糴。五曰立紀綱。恭惟我殿下勵精圖理。十載于玆矣。世道宜乎不變。風俗庶乎純厖。而牽補架漏。成郊未著。臣竊惑焉。一念操捨之幾。萬幾酬酢之間。無一毫之瑕翳。則可以此成康。懋哉懋哉。天佑宗祊。春宮邸下。天姿岐嶷。睿質夙就。輔導之方。敎養之術。宜無待臣言。然竊觀閭巷之人愛其子。自能食能言之時。敎之有方。矧元子之責。膺匕鬯之寄。殿下不惟以言敎。必以身敎之。薰陶浸漬之郊。自著於不知不覺之中。宗社無疆之休。如何哉。懋哉懋哉。列朝試士之法。愈久而弊滋。殿下臨御之初。欲爲大更張大變通之道矣。抑操進倖取之習。宜士習丕變。而奈之何私竇漸鑿。專由於考官之不公。擧子之沒耻而然也。一有用情行賂。無文倖占者。考官則繩以竄配之典。擧人則施以充丁。則何患有司之不公。士風之不振哉。懋哉懋哉。殿下履端之初。首下重農之詔。絲綸惻懇。錦玉靡甘。宜乎天心底豫。和氣致祥。國有屢豐之慶。而奈之何。饑饉荐臻。諸路之饑。關東尤甚。何幸舊糴停退之命。始下於昨冬。實察眉之至意。而朝令未下之前。各邑之舊糴。幾至畢捧。民有恩不均惠不究之歎。此眞天地之大。猶有所憾者。蓋年久之糴。空載簿籍。舞弄之吏。夤緣爲奸。不一其端。雖以離婁之聰。其何以句考其虛實相蒙之患哉。臣以爲舊糴未捧者。限十年盡數永蠲。前期頒布。使八域含生。均被終始之惠。則此實爲國家祈永之本也。懋哉懋哉。近世以來。薦紳之中。柔軟成習。士夫之間。依阿成風。惟以不分是非不卞曲直。爲得計。不知立經振紀之爲可貴。綱紀日壞。名分日紊。伏願明示典章。屢下飭敎。中外長吏。如有不立綱不明分者。特施譴削之典。俾知恥格之方。則紀綱何患乎不立。名分何患乎不正。懋哉懋哉。惟此五事。皆當務之急。而其本在於殿下之一心。一心正則五事無有不正。伏願深留聖意焉。批以。五條陳勉。無非切至之言。予庸嘉乃。當留意。糴政事。許令廟堂稟處。爾其勿辭。從速上來察職。
정조 9년 · 강
皇壇排設。破傷物件。命各該司改備。
정조 9년 · 목
因禮曹啓稟也。
정조 9년 · 강
御誠正閣。行晝講。知經筵徐浩修。特進官金尙集。承旨李謙彬。玉堂李敬一姜★(亻+寅)。假注書韓興[裕:I-PERSON]。記事官李崑秀尹行任。宗臣西春君熚。武臣許侙。
정조 9년 · 강
召見前開城留守鄭昌聖于重熙堂。
정조 9년 · 목
予曰。久矣。不見卿也。昌聖曰。未能登對。殆近兩月矣。予曰。册子已就訖工否。昌聖曰。姑未畢後。而亦有經稟後就正之處矣。
정조 9년 · 강
命時囚曺允大等議處。
정조 9년 · 목
義禁府啓言。吏曹正郞曺允大。坡州牧使柳誼原情。泛稱遲晩。曾經侍從。請除刑議處。允之。
정조 9년 · 강
遞承旨李文源趙興鎭。以沈有鎭林濟遠代之。尋遞濟遠。
정조 9년 · 목
因牌招啓辭。敎以。聞其實故。勢難强迫。許遞。與未差之代。前望入之。政院以濟遠在外啓請下諭。敎以。許遞。
정조 9년 · 강
命訓鍊中軍趙圭鎭。令該府拿問。
정조 9년 · 목
訓鍊都監啓言。本局軍兵塡充之規。抄其壯健。亦試才藝。而兼有軍功子孫收用之例矣。臣之待罪禁營時。舊幕前萬戶安載壽來言。待年軍李順得。以戊申軍功之孫。身手壯健。可合軍伍云。以觀其可合。査其錄券。隨闕收用之意。論題。付之中營。塡充與否。惟在中軍之擧行。而中軍趙圭鎭。捉去安載壽。謂以受賂。不有其發明。所言多逼臣身。仍棍七度云。臣聞不勝驚駭。送校問其委折。則所答顯有粧撰。主將雖或不善處事。將幕義同父子。面陳事實。道理當然。不此之爲。恣意濫棍。意專在於誣毀主將。臣平日不能見重於幕下。有此設營後所無之變怪。此莫非臣罪。惶恐待罪。而軍中紀律。非臣私事。關係國綱。中軍趙圭鎭。爲先汰去。削名本案。請以明將幕之義。敎以。軍門捱次之制。猶朝廷之有等威。踰濫之漸。不宜滋長。近日事爲。難以癡聾。爲馭世之長策。此等處任其跳踉。殊乖含容之本意。設令主將。囑托非理行私。爲亞將者。躬往切諫可也。無痕方便可也。今此充定一事。元非法典之外。則中營之惹出葛藤。故欲作梗者。實非常情所出。豈或急於訏揚。反忽忌器之嫌乎。草記所謂律名。可謂失之巽軟。初何不直請棍汰乎。朝家旣聞之後。宜付王府。照律重勘。該中軍趙圭鎭。爲先汰去。卽令王府。拿問口招。捧草供以聞。若於口供之時。有不緊噴辱底語。又當有別般重繩之擧。竝以此意添問目取招事分付。卿則勿待罪。
정조 9년 · 강
以李漢昌爲訓鍊中軍。口傳也。
정조 9년 · 강
照勘時囚曺允大等。
정조 9년 · 목
義禁府啓言。曺允大致祭一節。雖非吏曹所管。旣有賜諡日同爲擧行之命。則宣諡下直之時。不能一言警欬於政院者。未免疏忽。以此照律。柳誼推治驛吏。雖云非出逞憾。延曙驛屬之坡州官屬相失者。已自壬寅爲始。則推捉之際。下屬之積憾肆喝。損傷體面。致有察訪發怒投印之境。而爲官長者。不但不能檢戢。屢次推捉。或棍或刑。自歸於右袒逞憾之科。請以此照律。允之。敎以。如有功議。各減一等。
정조 9년 · 강
召見校正堂郞于誠正閣。堂上鄭昌順。郎廳李家煥。
정조 9년 · 목
予曰。册子持來乎。昌順曰。持來矣。逐條睿覽訖。敎曰。刑典猶未詳備。郎廳往見金奉朝賀。以刑典增刪條。詳議後正書。
정조 9년 · 강
召見下直守令于誠正閣。
정조 9년 · 목
予曰。昨年農形何似。文川郡守睦祖永曰。豐年矣。予曰。今市直何如。祖永曰。一石米直。爲四兩矣。予曰。有邑弊乎。祖永曰。別無弊瘼矣。寧遠郡守李義星進奏職姓名。予問年事。義星曰。大豐矣。予詢市直。義星曰。米一石價。不過二兩餘矣。予曰。何處支勅乎。義星曰。寧遠非支勅邑。故迎勅時軍物差員矣。予曰。有邑弊乎。義星曰。有之。中年以前。近萬戶差應之役。今以二千餘戶擔當。故民力無餘地矣。予曰。自何年如此乎。義星曰。自乙未年爲始云矣。萬頃縣監趙錫晦進奏職姓名。予曰。汝年前爲兼春秋乎。錫晦曰。然矣。予曰。昨年賑恤時。汝以肉羹饋民云。然否。錫晦曰。臣不識事例。故果有是事矣。予詢邑弊及市直。錫晦曰。邑弊則別無可奏。市直。斗直二錢矣。予曰。今年減布。果爲實惠於軍民否耶。錫晦曰。小民蒙惠。莫過於此矣。平澤縣監南溟學進奏職姓名。予曰。昨年賑政。汝能善爲。子甚嘉之。今年年事何如。市直何如。糴政何如。邑弊何如。溟學曰。年事則豐矣。邑弊則無矣。市價。斗直二錢。糴政已爲準捧矣。予曰。汝家何處。溟學曰。家在鍾城矣。安峽縣監金德行進奏職姓名。予曰。汝何時到任。德行曰。去年十一月初三日赴任。以正朝箋文差員上來矣。
정조 9년 · 강
推全羅監司趙時偉。
정조 9년 · 목
敎曰。羅里浦運穀狀本。近雖來到。而無弊到泊形止。尙不報來。羅州等二三邑。尙無裝載形止。道伯若能申飭。豈有是也。該道臣推考。使之着意擧行事。卽令下諭于全羅監司處。
정조 9년 · 강
命同知金昌履歲饌加數題給。
정조 9년 · 목
因開城留守歲饌啓下。敎以。同知金昌履。年過百歲。元歲饌外。加數題給。
정조 9년 · 목
敎曰。薦法之意至重。而近來應薦不薦者多有之。自政院申飭。法典內。東班三品以上。西班二品以上。各薦守令萬戶。而守令則雖或薦。似萬戶全然無論。此後。亦爲申飭。使之依舊例爲之。且以觀察使節度使薦言之。議政府六曹司憲府司諫院。舊例皆爲之。堂上有故。草記頉稟。而兩司則薦單與頉草記。俱未免廢閣。執法之地。豈容如是昧例。該房知悉察飭。
정조 9년 · 강
命未下直守令。不多日內辭朝。
정조 9년 · 목
敎曰。未下直守令。皆今不多日內辭朝。兩南伯雖未辭朝。管下守令勿拘。與他道守今。不多日內辭朝。吉州牧使再明日辭朝。
정조 9년 · 강
備局以貢市人詢瘼覆啓。
정조 9년 · 목
備邊司啓言。司宰監貢人以爲。戊戌減貢後。元貢不足。世子宮供上宣飯條。加定復貢云矣。册禮後。供上物種之加定。自是應行之節。戶惠廳今方査考文書。從近稟處云。趁卽擧行。俾無遲滯事。分付該曹該廳。長興庫貢人以爲。楮注紙每卷。受價五斗而進排。貿納則每卷價一兩七八錢。所用萬餘卷落本。將至七八千兩云矣。楮注紙價自是每卷四斗。而曾於戊戌詢瘼時。因渠所訴。增加一斗。又於昨年詢瘼時。低其紙品。以救弊源。則又此煩籲。殊涉猥越。寘之。紫門軍契貢人以爲。大內修繕之役。專當擧行。而只受兵曹木三十同。每每落本。難以支保。而別役雇價。兵曹每名以一錢三分上下。故其所落本。至於倍甲。積年負債。殆至萬餘。今春詢瘼時。酌量上下事。草記蒙允。而迄未蒙處分之澤矣。惟此軍契一事。事勢則可矜。變通則誠難。蓋元貢價三十同。除其難費及長文軍價。則所餘不能當所入。而雖以別役言之。董役則在戶曹。給價則在兵曹。不知所入之爲幾何。故過時未免於稍過。少時使歸於絕少。元貢價。分付戶兵曹。上下時。浮費一切禁斷。以爲支保之地。鴨島契貢人以爲。繕工監刈取鴨島所產正草薍。每年給付於貢人。各處進排。而戶曹則只以編結。從實上下。至於捧援外。加進排草物。則一未受價。依他貢例。一體上下矣。申飭繕工監。從長釐革。毋或有如前襲謬。內魚物廛市人以爲。元山本以漁商船泊處。多錢商賈。積峙魚物。都賈操縱。樓院店民。要路抑執。松坡店民。亦爲都賈專利。故本廛失利云矣。都賈操縱。價用倍簁。不可不禁。發關申飭於咸鏡道臣處。至於樓院松坡之要路奪利。嚴飭畿營。各別禁斷。月外廛市人以爲。勅使時進排月外。戶曹則每丹價十兩五錢上下。市上買賣將至三十餘兩。落本浩多云矣。勅需物種之目下價本。雖若不足。以其預下預備之故。別無稱冤之端。而獨此廛紛訴。殊甚屑越。寘之。烟草廛市人以爲。折南草。街路亂賣尤甚。而外方折草。潛商亂賣。處處有之。廛人方在失業云。一依他廛例。以亂廛律禁斷。允之。敎曰。司宰監貢人事。東宮供上新設之後加定一款。豈或少遲。以致貢人科外進排。分付該曹該廳。今日內酌定草記。長興庫貢人事。楮注紙品之刁蹬。此槪各司不遵飭令而然。他司之操縱。姑捨。以本司草記紙品觀之。如前太厚。上司如此。而何以禁飭他司。自今申明嚴飭。俾無更訴之弊。紫門軍契貢人事。從長變通。斷不可已。相議稟處。鴨島契貢人事。內魚物廛市人事。月外廛市人事。烟草廛市人事。竝依草記申飭。
정조 9년 · 강
宣惠廳戶曹以司宰監供上加定啓。
정조 9년 · 목
惠廳啓言。自臣廳往復戶曹。相考文書。元貢不足物種中。眞魚五十八束靑魚八十九冬音石魚一千五百九束白蝦醢二十五桶加定。依式上下。使之進排。敎以。卽爲加定。使渠背。亦知廣慶之意。此雖微事。祈永命之本。在誠小民。卿等以此知悉。招致貢人。宣諭此意。○戶曹啓言。詳考文書。元貢不足物種中。眞魚五十八束靑魚八十九冬音石魚一千五百九束白蝦醢二十五桶三升。當爲加定。故臣與惠廳堂上。相議。請依此數加定。允之。敎以。卽爲加定。
정조 9년 · 강
命安川君烓。安昌君燝削職。金相玉元厚鎭重推。兵曹判書李在簡越俸。
정조 9년 · 목
政院啓言。總府入直。事體至重。雖在常時。入番之後。不得擅離跬步。必看交替。而再昨日 社壇動駕時。總管皆備員。而互相推諉。只以一員省記。一員書空以入。事未前聞。極爲駭然。當該堂上推考。推諉總管安川君烓。安昌君燝。係是一品。例不得請推。其外金相玉元厚鎭。請從重推考。允之。敎以。在齋所時。果未致意看過。觀此啓辭。卿等論啓。可謂得體。總府係是宿衛衙門。爲任至重。雖於在直之時。非公故。尙不得擅離一步地。尤焉敢空曠番次。兩宗臣拘於資級。勢難拿處。爲先一竝削職。其餘總管。先罷後拿。入直兵曹堂上推考事。雖已從施。無論闕內闕外。事係宿衛。本兵之長。無事不總察。伊日且旣別入直省記。卽是本兵所管。而目見無前之駭擧。不徒不能登時執奏。乃反極意彌縫。至于今日。默無一言。莫曰此重臣伎倆。本自如此。雖欲指道。奈此昧方。欲施勘罷之典。以懲工謀之習。而更思之。姑且任他。徐觀如何知警。尙未晩矣。兵曹判書李在簡。爲先越俸六等。
정조 9년 · 강
遞副校理徐瀅修。
정조 9년 · 목
瀅修牌不進。敎以。許遞。
정조 9년 · 강
命外邑 社壇修治。祭品儀式另飭。
정조 9년 · 목
敎曰。我國之壇享。卽古之方丘也。陶匏鉶羹。掃地將事。而明靈洋洋如水。而在州府郡縣。莫不有 社稷之責。曾在 先朝。以外邑 壇社之欠潔。屢下飭敎。近聞諸路 社壇。多不修治。 壇壝則剝落。箭門則頹圮。而守宰背。視之若城隍諸壇。致使莫重禋祀之地。鞠爲樵牧之場云。事體之屑越。未有甚於此。至若享禮之不遵儀式。祭品之不能精潔。推此可知。夫守令之職。民社爲重。此不致誠。餘何足觀。以此意。令該曹申明闕飭各道。 壇社之可合修治處。隨卽葺理。各寘守護校卒。定其標限。另禁雜人。每朔月終。以 社壇有無事。論報營門。自營門轉報儀曹。以爲考勤慢之地。外此享禮也祭品也。判堂錄出一通。後錄粘闕。依此遵行。俾無如不祭之歎。仍以此傳敎。載之本署儀軌。如是下敎之後。道伯守令。又復抛寘。來頭繡衣或宣傳官摘奸之行。如有現發者。當別樣重勘。以此一體嚴飭。擧行形止。仍令狀聞事分付。
정조 9년 · 강
遞承旨朴祐源。
정조 9년 · 목
敎曰。左承旨許遞。
정조 9년 · 강
命苔士島漂人。卽爲發送。
정조 9년 · 목
備局啓言。羅州苔士島漂人。不日當上來矣。入京後接寘于南別宮[營:I-BUILDING]。所着衣服。考例擧行。而定差員領往事。請分付道臣。敎以。不必久留京中。謝恩使渡江。亦已有日。留一宿後。卽爲發送。
정조 9년 · 강
命總管初六日後拿囚。
정조 9년 · 목
因拿處傳旨。敎以。各司旣命藏牌。過初六日後拿囚事分付。
정조 9년 · 강
奉謨堂展拜。命以初九日爲之。
정조 9년 · 강
以安春君烿。鄭昌聖爲都總管。閔鍾顯柳鎭恒爲副總管。口傳也。
정조 9년 · 강
以金啓洛尹序東爲校理。成種仁柳孟養爲副校理。李延汲爲修撰。
정조 9년 · 목
敎曰。玉堂番次苟簡。玉堂在外未肅拜人許遞。前望單子入之。
정조 9년 · 강
領敦寧鄭存謙箚陳病狀。乞遞 宗廟提擧之任。賜批。
정조 9년 · 목
批以。愼節貢慮無已。未參陪班。豈必過加辭巽。卿須安心勿辭。加意善攝焉。仍命遣史官傳諭。
정조 9년 · 강
命犯夜人武兼朴行胤分揀。
정조 9년 · 목
因訓局草記。敎以。係是元宵。今番分揀。
정조 9년 · 강
遣承旨詣　宗廟　景慕宮。奉審摘奸。
정조 9년 · 강
景慕宮春享大祭。命行省牲省器。
정조 9년 · 목
敎曰。　景慕宮春享大祭。當行省牲省器。才經經宿動駕。路由月覲門。該房知悉。
정조 9년 · 강
命進御人蔘養胃湯。前方中。減便香附五分。加人蔘五分。一貼式煎入。
정조 9년 · 강
以柳誼爲承旨。前望也。
정조 9년 · 강
重推判尹趙瑗。
정조 9년 · 목
敎曰。詞訟劇地。不可委屬。況於疏批。亦有斯速上來之命。爲除拜多日。尙無動靜。事體道理。俱涉未安。判尹趙瑗。從重推考。申飭上來行公。
정조 9년 · 강
景慕宮春享肄儀用樂當否。命問議大臣。
정조 9년 · 목
敎曰。凡大享日子推擇之規。臘享外。勿以國忌齋日爲之。旣有定式。槪齋日則不得用樂故耳。再明日　景慕宮春享大祭。雖非齋日。而明日則是國忌正日也。肄儀時動樂。果無掣礙之端乎。令該曹詳考前例草記。如無可據之例。肄儀用樂當否。問議大臣以聞。
정조 9년 · 강
明日肄儀時。命陳而不作。
정조 9년 · 목
禮曹啓言。取考臣曹謄錄。則癸未三月三十日親臨肄儀時。以國忌正日相値。樂作與否。因本曹稟定。下詢前例。則以曾前齋戒相値之時。皆除而不作之意仰達。而因有陳而不作之命矣。今此前例旣有可據。發遣郎廳問議一節。似不當擧行。而成命之下。不敢擅便。何以爲之。敎以。旣有可據之例。明日肄儀時。陳而不作事分付。
정조 9년 · 강
行召對于誠正閣。承旨洪秀輔。玉堂洪文泳申耆。閣臣尹行任。假注書金孝建。記注官金健修。記事官金鳳顯。
정조 9년 · 강
命擊錚罪人朴聖采等收贖放送。
정조 9년 · 목
刑曹啓言。擊錚罪人朴聖采指使人趙有文等。考律嚴勘事。命下矣。衛外擊錚。凡係猥濫者。以上書詐不以實律論。杖一百徒三年設計敎誘人犯法者。與犯人同罪。朴聖采洪忠道西原縣。趙有文全羅道礪山府。竝杖一百徒三年定配。敎以。編配夥多可悶。竝收贖放送。
정조 9년 · 강
勘放時囚曺允大等。
정조 9년 · 목
義禁府啓言。曺允大照律笞四十收贖。附過還職。柳誼照律杖八十。奪告身四等。放送。允之。敎以。曺允大。依此施行。柳誼。公罪勘放。又啓言。姜鳳瑞照律杖一百收贖。告身。盡行追奪。請放送。允之。敎以。公罪勘放。又啓言。前都監中軍趙圭鎭原情。游辭漫漶。終不直陳。所當請刑。曾經閫帥。請上裁。敎以。觀此爰辭。可謂問東答西。口招事體。至爲嚴重。渠焉敢若是漫漶乎。特敎盤問。則卽故欲作梗事也。急於訏揚事也。惟此二條。初無一言明陳者。雖知遁辭。未能達意而然。卿等之以此供捧入。殊失讞獄之體。赴坐堂上推考。此供辭勿施。更捧口招以入。事逼主將一款。渠供中雖稱不知云。而受主將之題。因主將之令。使渠査考充定。則豈有不知委折之理乎。至若旗案之推去云云。元不關於本事。又何敢插入於對供之中乎。朝家於此將臣。所以優待之者。蓋以老鍊之人。處元戎重任故耳。然苟有失着。豈或掩庇。而至於此事。渠有徑情妄錯之罪。彼無別般執言之端。況朝廷之所當存者體統也。行伍之所當守者。捱次也。今日處分。烏可已也。判付內辭意。詳細曉諭。使之從實納招。俾無如前粧撰之弊。又啓言。圭鎭更招。一向漫漶。請上裁。敎以。此供比初供。雖稱遲晩。而以情非訏揚。跡歸訏揚爲言者。眞所謂欲巧反拙。跡豈亶然。情亦如許。朝家之深惡痛斥者此也。且渠之本來病痛。以剛愎自任。故其害至於與主將角勝。人或曰欲效故將臣張志恒云。而此政畫虎不成。渠敢跂及。若使故將有知。豈不唾罵。故將則執處雖甚執拗。若其識道理尊體統。折節下已。反復勝於流俗將帥。大抵近來。朝廷則體統凌夷。軍伍則捱次紊亂。今於此囚現發之罪。若或放過。此後爲各營將臣者。將次第見辱於部下將卒。羸豕之漸。不可忽也。須有嚴勘之擧。可以懲後而勵他。卿等論理議處。再供捧入之命。旣在初昏。則四更初。始乃入啓。稽緩甚矣。該房承旨從重推考。趙圭鎭議處照律。以草記擧行。又啓言。圭鎭當初擧措。雖出於杜賂門之意。而將幕之間。不相顧藉。全昧忌器之嫌。至有施棍之擧。事旣捱逼。跡涉訏揚。以此照律杖一百收贖。告身。盡行追奪。請放送。允之。敎以。功議各減一等。
정조 9년 · 강
放定配罪人田景夏。
정조 9년 · 목
因刑曹放未放啓稟。敎以。谷山發配罪人田景夏放送。餘皆依面啓施行。
정조 9년 · 강
命邊將以有薦人。間間備擬。
정조 9년 · 목
敎曰。今因薦單思之。守令薦。皆因此收用。而邊將薦。有名無實。大抵邊將則窠窄。久勤應遷者。尙多積薪。何暇派及薦中人。然今番旣因薦似之數。若是夥然。而若循例啓下。徒歸該曹休紙。則殊違申飭之本意。自今無論都政散政。久勤應遷人。自可擬之首望。至於末副望。則勿以承傳人純擬。以有薦人。間間備擬。名下書薦主姓名。依吏批例爲之事分付。
정조 9년 · 강
詣 宗廟展謁。仍詣 毓祥宮　延祐宮　義烈宮　景慕宮展拜。
정조 9년 · 목
具翼善冠袞龍袍。乘輿出協陽門。至肅章門外。降輿乘輦出敦化門。至 太廟洞口。降輦乘輿。入齋室。改具冕服。詣版位行禮訖。陞詣 廟內奉審。仍詣 永寧殿展拜。還入齋室。改具翼善冠袞龍袍。乘輿出至大門內。廟官等祗送。各詢職姓名訖。敎以。惕念擧行。至乘輦所。降輿乘輦。過耆老所門外。予曰。新入耆堂四人。果皆肅謝於靈壽閣與否問入。詣 毓祥宮門外。降輦乘輿以入大次。展拜時至。行禮如儀。予曰。承旨中。有知養靜[正:I-BUILDING]齋之人乎。洪秀輔曰。曾在 先朝。駕臨此家。故臣時陪往矣。予曰。予於庚寅年。陪 先朝往見。因有筆蹟。亦有 御題矣。卿往奉審 御題 御筆以來。主家子孫。使之率來也。仍詣 延祐宮。行展拜及酌獻禮。如毓祥宮儀。仍詣 義烈宮。行展拜及酌獻禮。一如上儀訖。仍入齋室。洪秀輔進曰。臣承命往養靜[正:I-BUILDING]齋。奉審 御題 御筆。率其主人趙基顯。基弘二人以來矣。予曰。 御題奉安處。無傷頹之患否。秀輔曰。間間破毀矣。仍命基顯等入侍。下詢曰。養靜[正:I-BUILDING]齋何時重修乎。基顯曰。 先朝癸巳。 動駕入臨。命修改矣。仍出次乘輿至大門外。降輿乘輦。過 毓祥宮前路。駐輦步過。駕過禁府門外。予曰。前日罪人南泰績酌處後。出臺啓。未得發配。故移囚馬房。南間罪人李魯春。依泰績例。移囚馬房。枷銷守直等節。一依南間爲之事。分付入直都事處。駕至 宗廟前路。駐輦步過。至 景慕宮大門外。降輦乘輿。入大次。改具冕服。詣版位行再拜禮。仍詣 廟內奉審。還入齋室。予命注書馳往金領府事家以來此近地。不得相見。不勝悵然之意傳諭。兼爲問病以來。注書金孝建往傳後。以病重不得傳諭之意復命。少頃乘輿出宮門。降輿乘輦由敦化門。入協陽門還內。
정조 9년 · 강
有政。吏曹參判徐有防進。
정조 9년 · 목
敎曰。玉堂番次俱空。在外及未肅拜入竝許遞。政官牌招開政。待下批牌招入直。○以李身晦爲司諫。洪文泳爲校理。姜★(亻+寅)爲修撰。崔在修爲陰竹縣監。閔鍾顯爲同春秋。兪靖柱爲童蒙敎官。李泰懋爲 永陵參奉。靖柱以下竝初仕。
정조 9년 · 강
毓祥宮　義烈宮。命米各十石。木綿各三同。戶惠廳上下。
정조 9년 · 목
敎曰。 毓祥宮　義烈宮酌獻禮。以自內行禮之故。祭需該寺雖不措備。不可無輸送之物。米各十石。木綿各三同。戶惠廳分半上下事分付。
정조 9년 · 강
毓祥宮　延祐宮　義烈宮次知中官以下。施賞有差。
정조 9년 · 목
敎曰。今日酌獻禮時。 毓祥宮事知守僕一人。 延祐宮事知守僕一人。 義烈宮事知守僕一人。 帖加成給。○又敎曰。 毓祥宮　義烈宮次知中官。各半熟馬一匹賜給。宮任宮屬等。令該曹米布分等題給。
정조 9년 · 강
遞校理尹序東。修撰李延伋。
정조 9년 · 목
政院以序東延伋方在削版中啓。敎以。許遞。
정조 9년 · 강
命養靜[正:I-BUILDING]齋令該曹修改。其宗孫復職調用。
정조 9년 · 목
敎曰。養靜[正:I-BUILDING]齋。 先朝御筆奉安處。遣承宣。聞其回奏之言。多有頹圮處云。令該曹修政。聞其宗孫。時無職名云。令該曹復職調用。
정조 9년 · 강
遞承旨趙興鎭。
정조 9년 · 목
敎曰。例於犒饋。入侍承史。皆以黑團領。今日忽以時服入侍。此何故耶。以袞袍殿座。例以黑團領入侍。至於歲首犒饋之服色。非今斯今。則今日皆時服待令。極爲駭然。該房承旨事過遞差。諸承旨從重推考。
정조 9년 · 강
以徐有防趙鼎鎭爲承旨。朴祐源爲吏曹參判。黃昇源爲參議。前望也。
정조 9년 · 강
召見統制使李邦一。吉州牧使邊聖和于春塘臺。
정조 9년 · 목
予曰。統營自是弊營。凡節勉力爲之。邦一曰。本營穀簿。本以四十萬石。而今爲十三萬石。且校卒放料。本以三萬石。而今爲一萬五千石云。此其弊矣。予曰。須下去。善爲之。予謂吉州牧使邊聖和曰。至於卿出自近侍。尤爲自別。下去善爲之。肅拜後入參犒饋。予曰。啓鑼宣傳官金燦圭。令前擧行記過。
정조 9년 · 강
命明日朝參。差退數日。
정조 9년 · 목
敎曰。百官軍兵。連日勞苦。明日朝參。差退數日爲之。
정조 9년 · 강
英陵　寧陵獻官典祀官。命拿處。
정조 9년 · 목
禮曹啓言。卽接京畿監司移文。則今番正朝祭享時。 英陵　寧陵典祀官。互總入去。熟設祭物。故不得已仍令擧行。祭物旣無異同。享事雖已利成。祭物陪進。何等敬謹。而相換進去。事未前聞。 兩陵獻官。聯報本畿。故玆以移文云。祭需雖同。 陵號旣異。則因其熟設。從便薦獻。初不致謹。末又欠敬。典祀之慢不致察於莫重之祭需。有所做錯於至敬之 享禮。事之驚駭。莫此爲甚。當該典祀官。令該府拿問嚴處。兩獻官之初未覺得於看品之時。晩始報來於禮成之後者。雖因事勢之迫急。亦不可無罪。一體拿問。本寺祭物監封時下吏。請令攸司從重科治。允之。
정조 9년 · 강
命進御茶飮。人定後煎入。
정조 9년 · 강
命禁府時囚皆令保放。臺諫待明朝牌招。
정조 9년 · 강
重推承旨趙鼎鎭。
정조 9년 · 목
因朴綏源囚單。敎以。保放過六日後還囚。留院公事。今日始爲入啓。故今始判下。禁牌之時。使輕囚。經歲囹圄。該房之不卽提奏。捧寘留院文書軸。惟允之意。果安在哉。當該承旨。爲先從重推考。
정조 9년 · 강
遞承旨徐龍輔以李集斗代之。
정조 9년 · 목
敎曰。右副承旨許遞。前望單子入之。○政院以集斗方在罷職中啓。敎以。敍用。
정조 9년 · 강
命蔘葉茶一貼煎入。
정조 9년 · 강
命領府事金相福家。遣御醫持藥物看病。
정조 9년 · 강
都總管尹坊疏辭新資。賜例批。
정조 9년 · 목
太廟春享。在再明也。
정조 9년 · 강
命關西官銀三千而。許貸齎咨官李瀷。
정조 9년 · 목
備邊司啓言。卽者齎咨官李瀷所志內。前後齎咨官皆有官銀貸下之例。今當不時之行。願蒙一視之澤云矣。考見前例。則甲午年漂人領去齎咨官李湛。許貸五千兩。乙未年漂人領去齎咨官金振夏。許貸三千兩。前後已行之例。今不可獨爲靳許。關西所在官銀三千兩。許令貸下。回還之路。卽爲準納事。請分付。允之。
정조 9년 · 강
承旨李兢淵陳疏自引徑出。賜批。
정조 9년 · 목
疏略曰。伏見前執義尹在醇疏本下者。以夏賊支屬之旣許适例。旋寢成命。而不能爭執。循例頒布。至有其時承宣。竝施譴罷之請。臣於是。誠不勝瞿然慚悚之至。噫噴。痛矣。夏賊卽是有天地有君臣以來。所未聞所未有窮凶極惡之逆也。爲今日臣子者。旣不能剖心刺腹。以效臣死之義。則其所以少洩輿憤之道。惟於殄滅凶種。必無遺育於履載之間耳。何幸齊籲準請。成命才降。而畢境該府草記批旨之下。不過是循例治逆之典。終未行加等應施之律。臣惝怳憤迫。未暇緩聲。前席履難。期回天心。辭拙誠淺。未蒙兪音。溺職之罪。不待人言。固所自訟。今此相規之論。烏得免乎。臺評旣發。勘擬甚峻。自受爲過。無辭可解。惶恧之忱方切。憤誤之地難據。玆敢忙陳短章。徑出禁局。亟削臣職。以謝公議。批以。爾其勿辭察職。
정조 9년 · 목
安東縣監柳義養進奏職姓名。予曰。爲年限云乎。對曰。然矣。予曰。宰列作宰。自別於他守令。下去善爲之也。水原府使李復永進奏職姓名。予曰。水原物衆地大。責任不輕。努力爲之。竹山府使申橚[潚:I-PERSON]進奏職姓名。予曰。外貌觀之。似當善爲。須加意做去。興陽縣監崔守魯進奏職姓名。予曰。分憂責重。着實善爲之。務安縣監李百亨進奏職姓名。予曰。務安之憂。予將忘之矣。年事何如云乎。對曰。僅爲免歉矣。予曰。爲羅州兼官乎。對曰。然矣。昆陽郡守李民秀進奏職姓名。予曰。約己奉公。惕念爲之。安山郡守尹秀東進奏職姓名。予曰。曾經幾邑乎。對曰。只果川一縣矣。鎭岑縣監趙思殷。永平縣令吳載絅。義興縣監任布默進奏職姓名。予謂思殷曰。汝於先正。爲幾代乎。對曰。八代矣。予曰。將何以爲治乎。對曰。當盡心竭力矣。予曰。何以則爲盡心竭力乎。對曰。當力勸農桑矣。予曰。勸之如何。對曰。五畝之宅。樹之以桑。則庶可謂盛矣。予曰。井田之法廢已久矣。將何以區別五畝乎。思殷不能對。予曰。何以則增戶口乎。對曰。勸農桑則戶口自增矣。予曰。然則學校亦從戶口增而興乎。思殷又不能對。予曰。戶口自增云爾。則民從何處來乎。對曰。八路之民。自然咸集矣。予曰。八路咸聚。則十室鎭岑。其何以容乎。敷奏以言。雖爲考績之一道。而亦不可但以言語責之。然鎭岑之憂。不能暫弛。來頭殿最。其將先從鎭岑而察飭矣。金化縣監李萬運進奏職姓名。予曰。册子載去乎。對曰。載去矣。新寧縣監金復淳進奏職姓名。予曰。故相之孫。初除守令。甚可喜也。爲治有倍於他人宜矣。平康縣監李得祥進奏職姓名。予有問。不能對。予曰。重聽何以聽訟乎。命承旨傳諭。對曰。使民高聲則庶可聞矣。予曰。平康方以紙所事。有行査事。下去。將何以爲之乎。對曰。臣已見備局關子。謹當擧行矣。予曰。姑未出場。將何以擧行乎。對曰。當依民願施行矣。予曰。貧富之民。所願各自不同。仍革之間。將何所的從而依施乎。對曰。勢將各從其願矣。予曰。特以故相之家。姑爲寬恕。而擧措極不似矣。然豈可以言辭。盡知其人乎。咸平縣監宋觀休進奏職姓名。予曰。其各惕念善爲之。
정조 9년 · 강
命四耆堂明日入侍。
정조 9년 · 목
敎曰。歲謁時。駕過耆社。知四耆堂。肅拜靈壽閣。仍命再明日入侍矣。政院誤以朝參時入侍分付。昨日不爲來待云。明日入侍事。遣史官傳諭于金奉朝賀。其餘三耆堂一體來待。
정조 9년 · 강
遣承旨詣 宗廟　永寧殿。奉審摘奸。
정조 9년 · 강
命專經文臣殿講輪對。以十二日爲之。
정조 9년 · 목
因政院啓辭。有是命。
정조 9년 · 강
命全羅慶尙道 胎封有頉處。道伯春巡時。詳細奉審。修改當否。論理狀聞後稟處。
정조 9년 · 목
因禮曹啓稟也。
정조 9년 · 강
行召對于誠正閣。承旨李兢淵。玉堂洪文泳。申耆。閣臣李崑秀。假注書李敬五。記注官金健修。記事官尹行任。
정조 9년 · 목
敎曰。右承旨持此御題。與大提學偕往泮宮。試取以來。○以草木群生之物皆有以自樂爲賦題。
정조 9년 · 강
行人日製科次于誠正閣。
정조 9년 · 목
敎曰。今番製述。稍勝於黃柑時矣。○又敎曰。人日製居首三中一生員洪祐[祜:I-PERSON]淵。直赴會試。之次三中二進士柳光鎭。三下進士李基慶柳譚。生員李羲觀給一分。草三下進士金景鎭盧★(示+肅)金履翼。次上生員李安默沈鳳錫。進士盧錫圭。考例施賞。
정조 9년 · 강
命擊錚人水原金重呂。下送本府。使之從公決處。
정조 9년 · 목
因刑曹啓稟。敎以。本邑府使才已新除下去。擊錚人下送本府。使之從公決處。枚報巡營。以爲轉聞之地。
정조 9년 · 강
召見承旨徐有防于重熙堂。
정조 9년 · 목
予曰。領府事病勢雖云少差。而無出入朝班之望。誠可悵恨矣。有防曰。今已少差。已極幸矣。
정조 9년 · 강
御誠正閣。召見耆社堂上。奉朝賀金致仁徐命膺。江華留守嚴璹。
정조 9년 · 목
予曰。卿休退之後。不得頻頻引接。心常悵然。今入耆社。可勝欣幸。卿之鬚髮雖白。筋力尙健。亦可幸也。致仁曰。臣幸蒙我聖上陶甄之澤。得入壽域。此年此事。曾所不意。予曰。卿家幾代入於耆社乎。致仁曰。先臣及臣兩代入之矣。予曰。徐奉朝賀入耆社後。頗有喜色云。果然否。命膺曰。臣則頗自以爲好。頃聞金奉朝賀言。還覺悲感矣。予曰。金奉朝賀家。近甚凋零。無立朝之人。向來金鍾秀事。卿知之乎。予倚毗此重臣。實倍他人。故不數年。超至崇品。蓋倚毗之深。故責備亦深。此重臣若犯他人罷職削職之罪。必施流竄之典爲宜。向來處分。予意有在。卿須以此筵話。傳之。致仁曰。出於朝紙者。臣得伏見。而渠蒙曲保之恩。傍人感泣。況以老母之故。至命分揀。臣亦感祝。謹當以聖敎傳之矣。予曰。江華留守欲於何日還任乎。璹曰。臣以大典通編事。有所稟正。欲經一次登筵後下去矣。予曰。稟正事。後日次對。稟正好矣。璹曰。大臣枚卜時。原任不得擧行。此條大臣以爲當改云矣。致仁曰。大臣休退後。入於枚卜。實非故例。先正宋文正休退後。其時有枚卜之例云。此非永遵之制。臣意則休退大臣。不入枚卜。極好矣。予曰。近成已例。何必改諸。今者通編之書。合成一統。又裒集甲子以後受敎。以爲增補。此書頗詳。卿或見之否。致仁曰。此書若刊布。則可爲千百代龜鑑。臣不勝欽仰。而姑未見之矣。予曰。江留以草本。送金奉朝賀家。予曰。本草當還下。輸示諸大臣好矣。璹曰。謹當依下敎爲之矣。予曰。領府事病勢。今則少差云。爲朝家誠幸矣。致仁曰。然矣。
정조 9년 · 강
有政。吏曹參議黃昇源進。
정조 9년 · 목
以韓光近爲副修撰。李東曄爲會寧府使。
정조 9년 · 강
命劉守命照律勘放後草記。
정조 9년 · 목
因刑曹啓目。有是命。
정조 9년 · 목
因平安兵使具以謙狀啓。敎以。纔經支勅之役。戎政雖重。民力宜顧。特爲停操。
정조 9년 · 강
慶尙監司李亨逵疏辭新除藩任。賜例批。
정조 9년 · 강
命前司諫洪周萬等敍用。
정조 9년 · 목
都承旨洪秀輔啓言。同罪未敍人。隨卽提稟。曾有定式矣。前大司諫金頤柱旣已敍用。而前司諫洪周萬。前掌令宋益中。前持平洪樂恒朴長卨。前正言申禹相尹行履。方在罷散中。何以爲之。敎以。竝敍用。
정조 9년 · 강
命貧窮人婚葬助給。申明嚴飭。
정조 9년 · 목
敎曰。貧窮人婚葬過時之類。各該邑當年內。助給數爻。過行月日。每於歲初。使之條列登聞之意。年前新有定式。而觀此畿伯啓本。三十邑皆以無乎報來。僅以一二人塞責者。只是六邑。朝令何等申嚴。而外邑擧行。若是慢忽。此亦紀綱所在。況於昨年湖南。以此事。至有許多邑宰處分。則尤何敢復此故犯。卽此一事。尤極痛駭。以此意。卽令廟堂。嚴査該道。詳問其全不顧助與顧助而不報營委折。區別報來後草記。諸道枚擧。此傳敎辭意。一體申明嚴飭。俾勿犯科。○又敎曰。諸承旨持公事入侍。少選。當殿座。此傳敎。預爲頒布。
정조 9년 · 강
行 宗廟　永寧殿春享。
정조 9년 · 목
攝儀也。○敎曰。俄遣史官。依近例。使之傳諭獻官。而今番春享。以誓戎之與壇享祈穀日相値。雖不得不命攝。實有如不祭之歎。坐聽迎神樂作之聲。更遣承宣。復此申諭。卿等體予此意。申飭諸執事。俾各處恭將事之意。往傳于獻官。見今曉鼓將動。待初獻畢後。承旨回奏。月初親享時。亦有申飭。而撤饌之節。獻官必依定式。留待監視。又竢撤饌。 廟司巡審 廟內外然後。始乃闔門事。承旨亦爲面諭獻官　廟司。此後大享禮成後。事知守僕一人。待翌曉闕門開門。來告閤外事。一體定式。仍令載之本署膽錄。
정조 9년 · 강
遣承旨詣受香所。奉審摘奸
정조 9년 · 목
三角山　木覓山　漢江節祭在明日也。
정조 9년 · 목
敎曰。春到記明日爲之。處所春塘臺爲之。○又敎曰。都承旨馳詣太學。今日夕食堂到記。收取以來。
정조 9년 · 강
命前同知張後良加給歲饌。
정조 9년 · 목
因黃海監司洪秉纘老人歲饌題給狀啓。敎以。平山前同知張後良。年滿百歲加給歲饌。形止狀聞事回諭。
정조 9년 · 강
命忠穆公李時稷。忠顯公宋時榮。施以不祧之典。
정조 9년 · 목
禮曹啓言。故忠臣忠穆公李時稷。忠顯公宋時榮。不遷之典。法無可據。有非在下所敢援例。請寘之。敎以。旣有故相文忠公金尙容祠版不祧之例。以朝家尙忠褒節之政。豈或靳持。依疏請施行。向因此事聞之。故南陽府使忠簡公尹棨。卽故學士集之兄。當丙子之難。守城損軀。至今稱道。而聞已代盡云。而臣不祧。旣命許施。朝家處分。宜無異同。亦爲不祧事分付。
정조 9년 · 강
命湖西海西過時未婚未葬人助給。令廟堂更爲査問。
정조 9년 · 목
因黃海監司洪秉纉。洪忠監司李得臣以過時未婚未葬人助給物種啓本。敎以。依昨日傳敎。令廟堂更爲措辭査問。
정조 9년 · 강
命洪龍運李海愚。令該廳罰直。
정조 9년 · 목
敎曰。舊例內試射時。三十巡未滿七分。十巡未滿四分。寘之才落秩。雖以兼職應射者。竝與實職汰去。自是流傳之成規。因試射時巡數。每不準式。才落之規。未免全廢。以此之故。年少武弁。以習射。看作羞耻事。雖當兩等試射。了無一分動念之意。事之駭然。孰甚於此。以今日言之。十巡內未滿四分者。數甚夥然。加試一巡之後。然又有洪龍運李海愚之才落。海愚則勸武屬耳。猶可說也。龍運之僅得一分。極甚無謂。所當依法典。一竝汰去。而許久抛却之餘。有難遽然復舊。且旣加試一巡。足云不準格式。李海愚洪龍運。令該廳自明日罰直。每日十五巡式。限二十日準三百巡解罰事。分付。
정조 9년 · 강
命別軍職鄭勖世加資。
정조 9년 · 목
敎曰。今乙巳春等內試射。柳葉箭居首別軍職鄭勖世加資。
정조 9년 · 강
命劉守命決杖放送。
정조 9년 · 목
兵曹啓言。劉守命照律勘放後草記事命下矣。照律杖一百徒三年。定配文義縣。監過齋後。請決杖押送。敎曰。屢行査閱。似無他隱情。嚴加決杖放送。
정조 9년 · 목
予曰。昨以耆社堂上趙暾。使之再明來待矣。明日適値殿座。退以再明來待之意。分付耆社。
정조 9년 · 강
命吏曹參判批下。牌招察任。
정조 9년 · 목
因牌不進傳旨。敎以。更爲牌招察任。
정조 9년 · 강
詣 奉謨堂展拜。
정조 9년 · 목
具遠遊冠絳紗袍。乘輿出貳極門。由建陽門。至 奉謨堂降輿所。降輿就科位。行展拜禮訖。入 殿內奉審後。仍詣春塘臺。
정조 9년 · 강
御春塘臺。行春到記。考官徐命善李在協。讀券官洪樂性吳載純。
정조 9년 · 목
以擬唐群臣賀花萼樓宴百僚之日張九齡獻千秋金鑑錄爲表題。○敎曰。春到記殿講純通三次比較居首幼學方在岳。製述三中一居首生員張志冕。竝直赴殿試。之次純通幼學鄭運躋洪宜爕。製述之決三中二生員柳焯。竝直赴會試。講通幼學李昌心李鼎秉。製述三下進士洪樂安。生員趙重鎭。各給一分。其餘講製之次。分等施賞。
정조 9년 · 강
司直金華鎭陳疏自引。賜批。
정조 9년 · 목
疏略曰。臣自聞長銓一奏語。滿心駭惑。歷屢日而終莫曉其端倪。噫嘻。此何言也。丙丁以來。亂逆滔天。而懲討不行。不逞之徒。互相和應。必欲壞亂國是而後已。臣於年前。猥叨銓任。妄以爲豚魚之頑。尙能相孚。果有一二收敍之擧。而其奈陷溺旣久。狠毒轉深。可驚可愕之變。無所不有。臣方自訟其疏率愚闇。而近觀此重臣入銓以後。注措言議。稍欲自異。臣竊爲重臣喜之。而第伊日以賤臣事仰對者。其語脈。一何混淪之至此。何不明言臣罪之若此。歸臣於䵝昧之科也。臣雖疲軟。豈不知卽席較卞。事關臣身。恐傷筵體。含默而退。在臣自靖之計。惟當泯然無卞。以圖黥劓之補而已。玆敢略暴危苦之懇。勘臣負國之罪。批以。疏辭過矣。豈必因此深引。卿其勿辭行公。
정조 9년 · 강
吏曹判書李命植陳疏自引。賜批。
정조 9년 · 목
疏略曰。伏見重臣金華鎭疏本。以臣都政時所仰對者。滿紙張皇。詆斥備至。臣看來訝惑。莫知其所以也。臣於癸卯朝參以後。不復干涉於朝論。重臣之見枳委折。未得其詳。而及當聖敎之提及。據實以對。不過曰本事未及詳知。通擬徐俟公議。數句語而已。重臣之見枳。非今斯今。而今獨於臣之言。而致其疑怒者何故耶。雖不欲費辭多卞。困惱則極矣。文辭拙澁。雖不足仰格天聽。伏乞特許鞶帶之禠。批以。疏辭過矣。不必因是深引。卿其勿辭行公。
정조 9년 · 강
改差會寧府使李東曄。
정조 9년 · 목
敎曰。會寧府使李東曄改差。以無故人差出。不多日內辭朝。
정조 9년 · 강
放定配罪人安鼎周等。
정조 9년 · 목
因刑曹草記。敎以。豊基安鼎周。元非重罪。固城金有雲。罪關殺獄。情有司恕。許範郭重宅等。風聞有難準信。金海朴根蕃李興守等發配。未及考還。罪犯不至罔赦。竝放送事分付。
정조 9년 · 강
遣承旨詣受 香所。奉審摘奸。
정조 9년 · 목
南壇節祭。在明日也。
정조 9년 · 강
遣史官。宣傳官詣受 香所。奉審摘奸。
정조 9년 · 목
三角。木覓。漢江節祭。在明日也。
정조 9년 · 강
詣 泰陵　康陵展拜。
정조 9년 · 목
具戎服乘轎。由貳極門出弘化門。至東 關王廟前遞馬所。降轎乘馬。敎曰。開城留守。江華留守入侍。持平李晴。正言李延伋牌招隨駕。至雨裝峴。降馬入小次。予曰。國都形便。三面則皆有關隘處。而東邊則山川廣闊。原野曠寬。一望三四十里。無所蔽障。今者周覽。果未免虛疏矣。承旨李時秀曰。自此以東。多有巨山。未可謂全然疏虞矣。少頃乘馬至 泰陵洞口下馬所。降馬乘輿入幕次。少頃改具翼善冠黲袍烏犀帶白皮靴。乘輿詣紅箭門外。降輿入就版位。行四拜禮。詣 陵上奉審。予曰。莎草無虧損處乎。時秀曰。別無虧損處矣。予曰。年代久遠之故。象設石物。俱極完固矣。僉曰。果然矣。次詣碑閣丁字閣奉審。還至紅箭門外。敎曰。 本陵守僕及守護軍米布。令該曹從厚題給。仍乘輿詣康陵紅箭門外。降輿入就版位。行四拜禮。仍詣 陵上奉審。詣碑閣丁字閣奉審訖。酌獻禮時至。詣盥洗位盥洗訖。詣丁字閣階上版位。行四拜禮。詣神位前。北向跪三上 香。行初獻禮。大祝待敎李崑秀。讀祝文訖。還版位。亞獻官。領議政徐命善。終獻官左議政洪樂性。行禮如儀訖。行辭 陵禮。出紅箭門外。乘輿至齋室。降輿入齋室。敎曰。 本陵守僕及守護軍。依 泰陵例施賞。少頃具戎服出次。乘輿至洞口外上馬所。降輿乘馬至沙阿里幕次。降馬入幕次。宣饌于隨駕大臣及百官。仍行閱武。予曰。 先朝戊午年 康陵幸行時。亦有沙阿里閱武之擧。而其時多有軍人之被傷者云。今則申飭各營。俾無創傷之患。仍命宣傳官金曦。奪取禁軍別將李得濟手旗。獻于帳前。予曰。金曦事極可嘉也。特爲陞六。口傳付宣傳官。命徐有大。李得濟入侍。予謂有大曰。今此追擊之擧。槪是試才之意。近來將臣不閑馭馬。而卿等猶能馳突如此。況卿則向於華館送勅日。能截斷訓御兩營陣。今又善於馳騁。予庸嘉尙。自今須時習馳馬。無思自逸。仍賜大豹皮一令。少頃乘馬至鼓嚴。命承旨李文源詣 永祐園奉審。至遞馬所。降馬乘駕轎。至弘化門外。降轎乘輿。由貳極門還內。
정조 9년 · 강
命擊錚人今日內捧供。
정조 9년 · 목
敎曰。今日 陵幸時擊錚人除刑推。今日內捧供草記。京畿監營。亦於今日內除刑推捧供。使之明日廳坐修啓。
정조 9년 · 강
判下黃世綱等上言。
정조 9년 · 목
因三陟民黃世綱等民弊事上言。敎以。民弊至此。從長論理狀聞事。下諭本道監司處。以此上言踏卽下送。又因 宗廟守僕鄭德龍等湖南朔膳作貢事。敎以。待都提調簉朝稟處。又因楊州幼學成植山訟事。敎以。旣云前伯還朝後卽爲筵稟。則可知其事之似不孟浪。往復舊伯。從長論理草記。又因南部樂生李興麟其父以典樂加資事。敎以。詳考論理稟處。又因咸興假率金宗玉以敬順王子孫。軍役勿侵事。敎以。軍役勿侵。旣有 列祖朝受敎。宜卽詳考世派決處。此意行會。又因安東幼學金復運等請金宇顒等書院賜額事。敎以。書院之無得賜額。旣有 先朝受敎。恐不可輕議。議于大臣稟處。而大抵贈判書金宇顒。卽 穆廟朝。出入經幄之人。聞亦師受於先正李滉云。而所編續綱目。向予在春邸時所見元本。仍令宮僚校正謄出。進講於胄筵。適因上言思之。不可無示意之擧。遣禮官致祭于晴川書院。香祝下送。先正李滉家致祭。進去禮官。仍爲致祭以來。每欲致祭而未果。上言中亦有起感者。一體遣禮官致祭于文簡公張顯光東洛書院。又因麗水民人等上言土地復導事。敎以。以五人致死。三人定配。八人充軍。果如上言。行査水使處草記。又因南原幼學黃得中五代祖武愍公進不祧事。敎以。下該曹。又因楊州幼學李華鎭父年八十推恩事。敎以。下該曹。又因濟州幼學梁擎天三姓廟賜額事。敎以。此事不可猥濫拔之。卿就議大臣。後日入侍時稟處。又因平海鄭得里七代祖褒贈事。敎以。禮曹雖有防啓。下道臣詳査。又因金海權松三父母孝行事。敎以。孝行誠如其言。可謂卓越。此則不可以猥濫拔之。一番行査。無所不可。有新定式。雖不依例啓下。待新伯下去詳査。如有實蹟狀聞。此上言自政院出給新伯處。又因永宗童蒙趙英父命俊八壯士奉祝也。依傳敎收用事。敎以。八壯士子孫中須寘別軍職。可謂念舊錄後之政。而向來抄啓命下之後。尙無登聞。事近於失信。今番則另加抄擇。依下敎俾各薦擧事。分付兵曹及軍門大將司譯院。又因前奉事李命龜上言投進北城方略及重修火砲式二册。敎以。大抵近來人無論貴賤。工於謀身。此等事定不留意致思。此人猶能潛究而硏精。書以識之。圖之象之。其誠足云嘉尙。其中沿溪貯水之說。砲式釐正之說。間行城操之說。俱不可謂無據。此册下本營。招致命龜。更加面稽言聽。仍與諸將臣中曾經總帥人相議。各具意見。論理草記。如有可合窠闕命龜山城將官啓下。俾此輩亦知有懷無隱之意。又因南原邢昌得爲親旌褒事。敎以。禮堂之意。雖以子孫之爲親請褒。謂之干恩而不可輕許云。以此册子中所載觀之。雖曰今世董生。亦非浪語。且其許多題詠文字外。多士狀牒。亦可見公議所在。恩典體重。雖不直爲許施。卿旣經道伯。且帶有司。招致昌得。詳細問知。從所見明日登對時稟處。
정조 9년 · 강
遞承旨洪秀輔。李文源。以洪檢。鄭趾煥。林濟遠爲承旨。尋遞趾煥。以趙瑍代之。
정조 9년 · 목
政院以伴直無人啓。敎以左承旨聞有實病。許遞。右承旨上來與否知入。○敎曰。聞注書言。病憊難以供劇云。都承旨許遞。與未差之代。前望單子入之。待下批。幷卽牌招。○政院以趾煥在外啓請下諭。敎以許遞。前望單子入之。
정조 9년 · 강
判下各司上言覆啓。
정조 9년 · 목
掌樂院啓言。樂生李興麟上言渠祖樂師春芳。去丁亥年親蠶時。去已丑年內進宴時。去癸巳年外進宴時。俱以執事擧行。去戊戌年 英宗大王祔太廟時。又以執籌擧行。六十年勤勞。三四次大事。年今七十一。特降恩典事。詳考論理草記事命下矣。春芳親蠶時。內外宴時。俱以執事隨行。戊戌祔太廟時。又以執籌差備擧行。果如上言矣。前後樂師之執事與執籌。非但渠一人。而且於昨年 三殿上尊號時。以 宗廟彩輿侍衛執拍。特承加資之典。則曾未幾何。又此呼籲。尤涉猥越。所當移法司。而係是四件事。自本院請參酌科罪。允之。○司饔院啓言。因西部童蒙李德基爲其父與澤上言。伊時事。無以憑考之故。雖慮有似此效勞之人。不收用矣。旣聞之後。豈可寘之猥濫。本役聞是飯監奠禮云。令廚院訪問草記事命下矣。同役諸人姓名誰其詳問。則員役十人內。一人卽興澤。招問 本園守僕之伊時隨行典祀廳庫直林枝茂爲名者。則以爲果如所告云矣。敎以。李興澤來歷根着及當初得差委折。更爲詳問草記。又啓言。李興澤處。更爲詳問。則當初得差。則伊時侍 墓官文道哭。以洞內之故。不無顏情得差云矣。敎以。旣是中官差定。分付內侍府。相當役名差定。○刑曹啓言。慶尙道寧海居張東賢上言。以爲時府使洪彥喆莅任設賑之際。自備賑米至二百餘石。申飭勸農。公平聽訟。受由上京。期於圖遞云云。無論民訴之信否。數遞可悶。催促下送事命下矣。民情旣云惜去。分付吏曹。使之促還。至於東賢上言冒濫之罪。自臣曹請考律勘處。允之。又啓言。西部李之忠擊錚原情。以爲渠父萬軾茂山定配。有量移之命。尙不移付。渠之祖母八十垂死之中。母子相隔十年。亟賜處分云。萬軾之負犯。豈或容貸。而竄配已是失刑。其子肆然鳴金。跡涉放恣。原情勿施。請自臣曹考律勘處。敎以。該府之尙不擧行。極爲未安。況赦名又何等莫大之慶。則豈可使朝家處分。疑而不行。申飭該府。使之今日內。依前下敎擧行。其子之爲父鳴冤。不足梁罪。勘律一款分揀。因此思之。昨秋頒赦時。量移及放送之類。有未及擧行者。自本曹及該府抄出。區別草記。又啓言。濟州金潤玉上言癸卯年同宗金命獻等。以世係修譜則世族永保云云。而暗地幻錄。指其父謂以庶子。譜册輪示之時。始乃目擊心憤。果削庶字矣。命獻反以庶字下子字。竝爲潛刪。發單鄕中。永絕同宗。誣人一款。伸理歸正事。絕域之人。不必下該曹。卿其詳問。出意見草記事命下矣。招問潤玉。則其說與上言無異。旣不兩造。分付道臣。使該牧使詳査公決。請具由狀聞。敎以。如無至切之情懇。豈有涉險呼籲。自本曹直爲行會濟牧守臣處。從公決給後狀聞。俾無更訴之弊。又啓言。義州童蒙沈陽重擊錚原情。以爲渠父龍漸以白馬山城軍器監官。軍器什物。使之修補。而物力不足。心庸悶迫之中。因夢中老人之指示。與色吏李太來相議。軍器庫外所埋銀三百兩發賣。仍爲現捉。卽地還納。而前後受刑繫囚九年。渠之祖母年今八十。使渠代囚。其父放釋云。山倉餉銀偸竊之狀。龍漸與太米俱爲承款結案。罪關極律。不可屈法。原情勿施。敎以。此草記觀之。偸出情跡。不甚分明。銀子亦已徵出云。且渠子所訴之言。亦足可矜。然龍漸今若原恕。同罪之太采處分。宜無異同。本事旣係一律。有難輕易酌處。原文案刪節。謄出別單。更具意見。卽爲草記。
정조 9년 · 강
司書李書九疏辭新除之職。兼陳母病。賜批。
정조 9년 · 목
疏略曰。方今离宮初闢。凡在臣隣。莫不欲一登冑筵。仰瞻德容。則今此所叨。實爲臣大幸也。苟或有一分僥冒之理。則又安敢强作辭巽之擧。甘犯逋慢之誅乎。非徒私義之難安。抑亦公議之可畏。目不情私。又有所萬萬焦迫者。臣之母病屢朔沈痼。多試藥餌。少無分效。臣方左右扶持。以此情狀。尤無離捨供職之望。亟命鐫削臣職名。批以。旣已出肅。何敢更事引義。此上疏還給。疏中有救護之請。給由待限滿。牌招入直。
정조 9년 · 강
贊善金履安陳疏辭職。賜批。
정조 9년 · 목
疏略曰。臣之所叨職名。夫豈一日而竊據者哉。況春宮邸下寶齡添籌。此時講任。尤不宜小曠。方將申控。冀蒙處分。此際恩諭先降。求助之意。藹然絲綸之表。臣進無可行之學。退有必守之分。徒使側席如渴之至意。虛擲於草莾而止。伏願亟許鐫削。以靖私義。批以。歲首敦勉。罄予至意。竊庶幾勉回遐心。不日簉朝。及見疏本。遜讓愈摯。跂待之餘。無以爲諭。顧予所以招延者。豈爲備例而然哉。經席之啓沃。胄筵之輔導。爲目下第一務。故玆界爾以講官。授爾以宮銜。況爾以世祿之家。夙負士林之望。則寧忍固守初服。視予昧昧乎。爾須體君臣之大義。幡然改圖。庸副如渴之思。仍命遣史官傳諭。
정조 9년 · 강
典牲直長閔彝顯疏辭講筵之職。賜批。
정조 9년 · 목
疏略曰。臣前春以後。荐膺敦召。誤恩之加。愈往愈摯。朝家所以處臣者。旣無異於自重之士。難致之人。而臣又頑然昧然。無所變動。自陷於逋慢之誅。諒臣切至之懇。收還召命。刊改臣講筵之職。批以。俄於贊善疏批。略布予意。爾想聞知。顧今春晷漸長。曺筵將開。此時虛佇之思。有倍於前。而爾乃堅守林下之志。一疏再疏。辭遜轉動。是豈所望於爾哉。爾須體予至意。卽日登道。以副予側席之思。仍敎曰。此批答。下諭于經筵官閔彝顯。
정조 9년 · 강
弼善李敬一以其母病陳疏徑出。批許救護。
정조 9년 · 강
召見輪對官于誠正閣。
정조 9년 · 강
遞承旨趙瑍。徐龍輔。林濟遠。以權以綱。朴祐源。洪仁浩爲承旨。
정조 9년 · 목
敎曰。左承旨許遞。前望單子入之。又敎曰。在外承旨許遞。前望單子入之。又敎曰。左承旨聞有實恙。許遞。
정조 9년 · 강
政院議啓請寢成命。賜批。都承旨洪檢。右副承旨洪文泳。
정조 9년 · 목
議啓以爲臣等昨效封激之義。冀蒙收還之命。及承聖敎。促令頒布。噫。諸罪人之負犯何如。關係何如。而昨秋赦典。或令量移。或又全釋。揆以邦憲。已失太寬。而臺啓旣發之後。特下量處之敎。國體之虧損。輿情之憤鬱。已無可言。隄防由是而漸壞。義理由是而益晦。豈不懍然而心寒乎。臣等職忝惟允。義不敢奉承。玆又齊籲。伏乞亟寢成命。批以何如是煩聒乎。再啓。批以此非如是煩聒之事矣。三啓。批以已諭堂批。卽爲頒布。
정조 9년 · 강
判下禮曹備局上言覆啓。